b"\n_START_ARTICLE_\nLa Bastida de Bellera\n_START_SECTION_\nEtimologia\n_START_PARAGRAPH_\nEs tracta d'un nom rom\xc3\xa0nic descriptiu: la Bastida indica l'exist\xc3\xa8ncia d'un petit castell subsidiari d'un altre de m\xc3\xa9s gran i important. Bellera indica el territori al qual pertanyia: la baronia de Bellera.\n_START_SECTION_\nHist\xc3\xb2ria\n_START_PARAGRAPH_\nLa Bastida de Bellera consta ja el 1381 dins de la baronia de Bellera; en aquell moment tenia 3 focs (uns 15 habitants). A l'extinci\xc3\xb3 dels senyorius (1831), estava en mans de Bernat d'Oms, comandant de cavalleria catalana._NEWLINE_Fou un dels molts pobles pallaresos que el 1812 tingueren ajuntament propi, a ran del desplegament dels preceptes de la Constituci\xc3\xb3 de Cadis, per\xc3\xb2 que el perd\xc3\xa9 el febrer del 1847, ja que no arribava al m\xc3\xadnim de 30 ve\xc3\xafns (caps de fam\xc3\xadlia) que exigia la llei municipal del 1845. Aix\xc3\xad, el febrer del 1847 fou agregat a Sarroca de Bellera, juntament amb Iglesias, i entre els tres pobles i la caseria de Vilella sumaren els 36 ve\xc3\xafns requerits._NEWLINE_Pascual Madoz, en el seu Diccionario geogr\xc3\xa1fico... del 1845 inclou un article sobre Bastida de Bellera. Hi diu que el poble \xc3\xa9s dalt d'un tur\xc3\xb3, amb lliure ventilaci\xc3\xb3 i clima propens a inflamacions i cadarns bronquials. Tenia 10 cases d'un sol pis, 8 d'elles al voltant d'una placeta, amb l'\xc3\xa9sgl\xc3\xa9sia parroquial de Sant Sebasti\xc3\xa0, i 2 m\xc3\xa9s a 10 passes de dist\xc3\xa0ncia. El terreny del poble \xc3\xa9s en part muntany\xc3\xb3s i en part pla; \xc3\xa9s escabr\xc3\xb3s i de mala qualitat. Hi ha boscos d'alzines i roures que es feien servir per a llenya, i una petita horta regada pel riu de Sarroca a trav\xc3\xa9s d'una s\xc3\xa9quia. Esmenta el barranc de Sant Gen\xc3\xads, per\xc3\xb2 en diu que les aig\xc3\xbces s\xc3\xb3n tan profundes, que no es poden aprofitar, i fa un esment del pont, sense dir-ne el nom. S'hi produ\xc3\xafa blat, ordi, patates, llegums, fruites, panses i c\xc3\xa0nem. De bestiar, vaques, ovelles i cavalls. Hi havia cacera, sobretot de llebres, perdius i conills. La poblaci\xc3\xb3 era de 6 ve\xc3\xafns (caps de fam\xc3\xadlia) i 25 \xc3\xa0nimes (habitants)._NEWLINE_El 1845 hi consten 25 habitants, que havien passat a ser 6 el 1970 i cap al 1994, any en qu\xc3\xa8 va passar a ser un poble abandonat."